celé mesto. Pokus o návrat do čias nedávno minulých je premietanie na Hlavnej ulici. Prvý premiérový film už Košičania vzhliadli vo štvrtok večer. Košičanov sme sa opýtali, ako privítali novinku v centre.
- Nechápem, prečo premietajú filmy v meste a nie v amfiteátri. Malo by sa to vrátiť späť tam, kam to patrí. Ale je vraj dosť zanedbaný. Tým smerom nechodím. Ale určite by som tam išiel. Samozrejme, že som chodil do amfíku. Každý chodil. Je dobre, že s premietaním začali v meste. Aspoň to trochu mladých zaujme. Kultúra im nezaškodí. Je to lepšia zábava ako krčma.
Ján, dôchodca
- Je to dobrý nápad. Ľudia hľadajú vždy niečo nové, zaujímavé a zábavné a toto je jedna z možností. Premietanie prinieslo nový prvok do mesta. Nemusia ísť len do baru alebo sedieť v letnej záhrade, ale majú k dispozícii aj kultúru. Určite si pozriem aj ja nejaký film, keď budem práve v centre. Má to inú atmosféru ako v kine, viac ľudí, je to na čerstvom vzduchu, teším sa.
Želmíra Ďorďovičová, kaderníčka
- Iste, že je to zaujímavá novinka. Patrí to k letu i do centra mesta. Do amfiteátru som nechodila, ale podľa mňa by sa v tejto tradícii malo pokračovať. Mladí by isto radi vyšli vonku za kultúrou, keď je teplo. Tento nápad sa mi pozdáva. Mládež nemusí sedieť len pri pive, môže aj účelnejšie tráviť voľný čas. Mne sa to pozdáva, určite sa pridám k filmovým divákom.
Ingrid Franková, ekonómka
- Nepohybujem sa veľmi v meste. Nie som totiž z Košíc, ale som presvedčený, že je to výborná vec. Nápadité. Bude to prínosom, keď budú premietať nejaké poučné a dobré filmy s dobrou myšlienkou a nie braky. Viem si predstaviť, že by som si pozrel niečo aj ja na ulici. Ale muselo by ma to zaujať. Prechádzka večernými Košicami môže byť spestrená aj premietaním. Je to zážitok.
Juraj, rehabilitačný pracovník
- Nie je to nič, čo by ma nadchlo. Malo by to byť ináč. Malo by to mať nejakú štábnu kultúru. Mne nesedia také prejavy na americký spôsob. Ja som konzervatívnejší typ. V amfíčku to bolo o niečom inom. Malo by sa to tam vrátiť. A nielen filmy, ale kultúra ako taká, rôzne festivaly folklóru. To už akosi zmizlo. Jasné, že si rád zaspomínam na mladé časy, ale už je to preč.
Vladimír, dôchodca
- Kultúra do mesta patrí. Prospieva to aj mladým. Podľa mňa má zmysel premietať filmy, ktoré za niečo stoja. Do amfiteátra som nechodila, ale rodičia spomínajú často. Zažila som už aj ja premietanie pod holým nebom, hoci nie v Košiciach. Malo to čarovnú atmosféru. Ľudia sa teraz DVD-čkami vzdiaľujú od seba, tak tu je príležitosť stmeliť sa a nadviazať nové vzťahy.
Marcela Hudáková, učiteľka
- Je to výborná vec. Konečne. Keďže amfík nepremieta, tak aspoň niečo priamo v centre mesta. Vtedy nebolo ešte video, neboli satelity a ani v televízii veľa filmov nebolo. Amfiteáter bol jediné kultúrne miesto s neopakovateľnými zážitkami. Naposledy bol plný, keď bol Pavarotti a odvtedy nič. Teším sa na filmy, ktoré si budeme môcť pozrieť. Je to oživenie pešej zóny. Vítam to.
Marián Krajňák, pracovník magistrátu